
Seisukoha andmine OÜ Ikaros Grupp geoloogilise uuringu loa L.MU/321516
muutmise kohta Kadastiku III uuringuruumis 
1. ASJAOLUD JA MENETLUSE KÄIK 
Keskkonnaameti Viru regioon esitas Narva Linnavolikogule ja Narva Linnavalitsusele 04.02.2015.a  kirja nr V 10-3/15/22553-3, milles paluti vastavalt Maapõueseaduse § 14 lõikele 2 anda kirjalik seisukoht geoloogilise uuringu loa nr L.MU/321516 muutmise taotluse kohta Kadastiku III uuringuruumis Kadastiku lubjakivikarjääris. Nimetatud kirja lisana esitati Keskkonnaameti Viru regiooni juhataja korralduse eelnõu. 

Narva Linnavolikogu on oma 22.02.2012.a otsusega nr 20 „ Seisukoha võtmine AS Floccosa geoloogilise uuringu loa taotlemise kohta Kadastiku III uuringuruumis“ nõustunud geoloogilise uuringu loa väljastamisega Kadastiku III uuringuruumis AS-le Floccosa. Nimetatud otsust arvesse võttes on Keskkonnaameti Viru regiooni juhataja 06.03.2012.a andnud korralduse nr V1-15/12/148, mille alusel on AS-le Floccosa väljastatud geoloogilise uuringu luba nr L.MU/321516. Nimetatud luba annab õiguse geoloogiliste uuringute teostamiseks Narva linnas asuval Kadastiku III uuringualal. Uuringuala paikneb riigile kuuluval kinnisasjal Kadastiku tn 40 (katastritunnus 51106:001:0187). Hiljem on geoloogilise uuringu luba nr L.MU/321516 Maapõueseaduse §- 23 sätestatud alustel ja korras ümberregistreeritud ning kuulub käesoleval ajal OÜ-le Ikaros Grupp (registrikood 10477542,  aadress Ülikooli 12, Tartu linn, Tartu maakond 51003)
Geoloogilise uuringu luba  nr L.MU/321516 on Keskkonnaameti Viru regiooni poolt antud kehtivusega kolm aastat. Vastavalt Maapõueseaduse § 18 lõikele 5 antakse geoloogilise uuringu luba kuni viieks aastaks. Arvestades sellega, et esmane luba oli antud kehtivusajaga kolm aastat, on OÜ Ikaros Grupp esitanud taotluse pikendada uuringuluba selliselt, et loa kogu kehtivusaeg ei ületa viit aastat. 

Kadastiku III uuringuruum asub Ida-Viru maakonnas Narva linna territooriumil riigi omandisse kuuluval katastriüksusel 51106:001:0187 Kadastiku tn 40 (mõõdistatud, L‑EST). Uuringuruumi idakülg kattub kuni 5 meetri ulatuses katastriüksusega 51106:001:0222 Kadastiku karjäär (mõõdistatud L-Est). Uuringuruum asub Narva lubjakivimaardla (reg nr 0052) ehituslubjakivi aktiivse reservvaru 4-ndal plokil. Uuringuruumi teenindusalale jäävad kohaliku geodeetilise võrgu II järgu punktid 66 (uuringuala lõunaosas; andmebaasi ID 78478; koodnumber 65-833-66) ja  7708 (uuringuala põhjaosas; andmebaasi ID 206131; koodnumber 65-833-7708). Mõlema punkti kaitsevööndi ulatus on 3 meetrit. Uuring punkte või nende kaitsevööndit ei mõjuta. Uuringuruumi teenindusala põhjakülg jääb kohaliku tee Kadastiku II (tee nr 5110156) äärmise sõiduraja teljest ~30 m kaugusele. Kadastiku III uuringuruumi pindala on 21,94 ha. Kadastiku III uuringuruumi teenindusalal on maastik hooldamata ja võsastunud. Teenindusalal ja selle lähikonnas talumajapidamised puuduvad.
Geoloogilise uuringu loa L.MU/321516 alusel teostatava geoloogilise uuringu eesmärgiks on selgitada uuringuruumi piires lubjakivi levikut, kasuliku kihi paksust, materjali kvaliteeti ja kaevandamistingimusi, mis võimaldaksid hinnata maavara kogust aktiivse tarbevaruna, et hiljem taotleda sellele alale kaevandamisluba. Uurimissügavus on loa kohaselt 12 meetrit ning puuraukude arv 15.
OÜ Ikaros Grupp esitas Keskkonnaameti Viru regioonile põhjendatud taotlus geoloogilise uuringu loa muutmiseks. Taotluses on selgitatud, et loa senise kehtivuse ajal (06.03.2012-04.02.2015) on teostatud geoloogilise uuringu ettevalmistustöid ning uuringuala perimeetril ka vähesel määral puurimistöid ning saadud andmete analüüsi, kuid puurtöid pole saadud lõpule viia, sest kahel viimasel talvel ei ole olnud piisavat külma, et maapind kannaks puurtehnikat. Kuna uuringuruumi piirkond on liigniiske ning viimastel suvedel pole esinenud pikemaid kuivaperioode, siis ei ole puurimistöid saadud lõpule viia ka suvisel perioodil.
Tulenevalt eelkirjeldatud põhjustest taotleb OÜ Ikaros Grupp geoloogilise uuringu loa nr L.MU/ 321516 kehtivusaja pikendamist kuni 06.03.2017. Narva Linnavolikogu on oma 18.12.2014.a otsusega nr 153 „Seisukoha võtmine OÜ Viirma geoloogilise uuringu loa Kadastiku IV„ nõustunud OÜ-le Viirma kuuluva geoloogilise uuringu loa nr L.MU/321236, mis annab õiguse uuringuteks Kadastiku IV uuringuruumis, kehtivuse pikendamisega kuni viie aastani. Kadastiku IV ja Kadastiku III uuringuruumid on vahetult külgnevad uuringuruumid. Seega andes nõusoleku ka Kadastiku III uuringuruumis uurimistöid võimaldava geoloogilise uuringu loa nr L.MU/321516 kehtivuse pikendamiseks kuni viie aastani (06.03.2017), on tagatud võrdse kohtlemise põhimõtte järgimine.

Arvestades, et geoloogilise uuringuloa nr L.MU/321516 tingimused jäävad samaks, ei ole Narva Linnavolikogul vastuväiteid loa kehtivusaja pikendamiseks kuni 06.03.2017. 
2. ÕIGUSLIKUD ALUSED 
2.1
Vastavalt kohaliku omavalitsuse korralduse seaduse § 22 lõikele 2 otsustab kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi kohaliku omavalitsuse volikogu, kes võib delegeerida nende küsimuste lahendamise valitsusele.
2.2
Vastavalt maapõueseaduse § 14 lõikele 2 loa andja saadab üldgeoloogilise uurimistöö loa või uuringuloa taotluse ning taotluse kohta otsuse eelnõu arvamuse saamiseks Eesti Maavarade komisjonile ja taotletava uuringuruumi asukoha kohalikule omavalitsusele, kes teatavad oma arvamuse kirjalikult. 

3. OTSUS 
Nõustuda OÜ-le Ikaros Grupp kuuluva geoloogilise uuringu loa nr L.MU/321516 muutmisega (loa kehtivusaja pikendamine kuni 06.03.2017) uuringute teostamiseks Kadasiku III uuringuruumis. 
4. RAKENDUSSÄTTED 
4.1
Arhitektuuri- ja Linnaplaneerimise Ametil käesolev otsus teatavaks teha Keskkonnaameti Viru regioonile (Pargi 15, 41537 Jõhvi). 

4.2
Otsus jõustub teatavakstegemisest. 

4.3
Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest. 

